b'\n_START_ARTICLE_\nFelix Kersten\n_START_PARAGRAPH_\nEduard Alexander Felix Kersten (30. syyskuuta 1898 Tartto, Liivinmaan kuvernementti, Ven\xc3\xa4j\xc3\xa4n keisarikunta \xe2\x80\x93 16. huhtikuuta 1960 Hamm, L\xc3\xa4nsi-Saksa) oli SS-valtakunnanjohtaja Heinrich Himmlerin henkil\xc3\xb6kohtainen hieroja._NEWLINE_Kersten v\xc3\xa4itti itse pelastaneensa useita natsien vainoamia henkil\xc3\xb6it\xc3\xa4, mutta n\xc3\xa4it\xc3\xa4 v\xc3\xa4itteit\xc3\xa4 ei ole kaikissa tapauksissa pystytty vahvistamaan riippumattomista l\xc3\xa4hteist\xc3\xa4. Emmanuel Amaran 2007 valmistaman televisiodokumentin mukaan Felix Kerstenin onnistui toisen maailmansodan mittaan pelastaa tuhansia natsien vainoamia ihmisi\xc3\xa4 keskitysleirilt\xc3\xa4 ja teloituksilta._NEWLINE_Sodan loppupuolella Kersten my\xc3\xb6s vakoili liittoutuneille, hoiti rauhanneuvotteluja ja johdatti kokonaisen saattueen vankeja turvaan natseilta.\n_START_SECTION_\nTausta ja nuoruus\n_START_PARAGRAPH_\nKersten syntyi baltiansaksalaiseen perheeseen Ven\xc3\xa4j\xc3\xa4n keisarikuntaan kuuluneessa Virossa. Ensimm\xc3\xa4isess\xc3\xa4 maailmansodassa h\xc3\xa4n taisteli Saksan puolella ja saapui Suomeen huhtikuussa 1918 Suomen sis\xc3\xa4llissotaan osallistuneiden saksalaisten joukkojen mukana. Kersten oli jonkin aikaa mukana suojeluskuntien toiminnassa ja oli Porin suojeluskunnan p\xc3\xa4\xc3\xa4llikk\xc3\xb6n\xc3\xa4kin. H\xc3\xa4nelle my\xc3\xb6nnettiin Suomen kansalaisuus 1920 ja h\xc3\xa4n palveli Suomen armeijassa v\xc3\xa4nrikkin\xc3\xa4 syyskuusta 1921 alkaen.\n_START_SECTION_\nUra luontaishoitajana\n_START_PARAGRAPH_\nHelmikuussa 1922 Kersten palasi Saksaan ja alkoi harjoittaa siell\xc3\xa4 hierojan ja \xe2\x80\x9dmagnetis\xc3\xb6\xc3\xb6rin\xe2\x80\x9d ammattia johon h\xc3\xa4n oli saanut koulutusta Suomessa ja Berliiniss\xc3\xa4. Kersten v\xc3\xa4itti olevansa kiinalaisen \xe2\x80\x9dmanuaalisen hermorefleksien hoitamisen\xe2\x80\x9d spesialisti. H\xc3\xa4n menestyikin ammatissaan hyvin saaden useita vaikutusvaltaisia asiakkaita, heid\xc3\xa4n joukossaan Hollannin prinssipuoliso Hendrik ja Italian ulkoministeri, kreivi Galeazzo Ciano. Er\xc3\xa4\xc3\xa4n potilaansa kautta Kersten tutustui Heinrich Himmleriin, joka Kerstenin mukaan k\xc3\xa4rsi vaikeista vatsavaivoista. Kersten onnistuikin hoidollaan lievitt\xc3\xa4m\xc3\xa4\xc3\xa4n n\xc3\xa4it\xc3\xa4 vaivoja ja niin h\xc3\xa4nest\xc3\xa4 tuli Himmlerin henkil\xc3\xb6kohtainen hieroja. Kerstenin arvonimen\xc3\xa4 oli t\xc3\xa4ll\xc3\xb6in l\xc3\xa4\xc3\xa4kint\xc3\xb6neuvos (Medizinalrat) vaikka h\xc3\xa4nell\xc3\xa4 ei ollutkaan mit\xc3\xa4\xc3\xa4n l\xc3\xa4\xc3\xa4ketieteellist\xc3\xa4 koulutusta. Monet Saksassa pitiv\xc3\xa4t h\xc3\xa4nt\xc3\xa4 kuitenkin puoskarina ja silm\xc3\xa4nk\xc3\xa4\xc3\xa4nt\xc3\xa4j\xc3\xa4n\xc3\xa4._NEWLINE_Ennen pitk\xc3\xa4\xc3\xa4 Kersten tajusi, ett\xc3\xa4 h\xc3\xa4nell\xc3\xa4 oli suuri vaikutusvalta SS-valtakunnanjohtajaan, ja h\xc3\xa4n v\xc3\xa4litti p\xc3\xa4\xc3\xa4miehelt\xc3\xa4\xc3\xa4n hoitop\xc3\xb6yt\xc3\xa4ns\xc3\xa4 \xc3\xa4\xc3\xa4rell\xc3\xa4 saamiaan sis\xc3\xa4piirin tietoja Suomen viranomaisille. Himmlerin ohella Kersten hieroi ainakin Joachim von Ribbentropia ja Rudolf Hessi\xc3\xa4. Tehostaakseen hoitojensa vaikutusta Kersten v\xc3\xa4itti olevansa er\xc3\xa4\xc3\xa4n maagisen kiinalaisen hoitajagurun perinteen jatkaja, mutta h\xc3\xa4nen oppi-is\xc3\xa4kseen nime\xc3\xa4m\xc3\xa4st\xc3\xa4\xc3\xa4n "Mestari Ko\'sta" ei my\xc3\xb6hemmiss\xc3\xa4 tutkimuksissa ole l\xc3\xb6ytynyt j\xc3\xa4lke\xc3\xa4k\xc3\xa4\xc3\xa4n. Yksi osoitus Kerstenin menestyksest\xc3\xa4 oli h\xc3\xa4nen omistamansa valtava maatila l\xc3\xa4hell\xc3\xa4 Berliini\xc3\xa4.\n_START_SECTION_\nHimmlerin henkil\xc3\xb6kuntaa\n_START_PARAGRAPH_\nKersten oli mukana j\xc3\xa4rjest\xc3\xa4m\xc3\xa4ss\xc3\xa4 Himmlerin Suomen-vierailua elokuussa 1942. Vierailun aikana Himmler olisi Kerstenin antaman tiedon mukaan vaatinut kaikkien Suomen juutalaisten luovuttamista Gestapolle. Presidentti Ryti tiivisti p\xc3\xa4iv\xc3\xa4kirjaansa Himmlerin olevan \xe2\x80\x9d\xc3\xa4\xc3\xa4rimm\xc3\xa4isen jyrkk\xc3\xa4 antisemiitti\xe2\x80\x9d. Kersten puolestaan kertoi Rytille Saksan juutalaistilanteesta: \xe2\x80\x9djuutalaisia l\xc3\xa4hetet\xc3\xa4\xc3\xa4n paljon pois Saksasta Latviaan ja Puolaan, jossa heit\xc3\xa4 joukottain kylm\xc3\xa4verisesti surmataan\xe2\x80\x9d, ja puhui \xe2\x80\x9dihmisteurastuksesta\xe2\x80\x9d. Tutkija Heikki Ylikankaan mukaan t\xc3\xa4m\xc3\xa4 oli mahdollisesti ensimm\xc3\xa4inen kerta, kun Ryti kuuli juutalaisten joukkosurmista._NEWLINE_Toisen maailmansodan j\xc3\xa4lkeen julkaisemissaan muistelmissa Kersten v\xc3\xa4itti pelastaneensa hollantilaiset pakkosiirrolta It\xc3\xa4-Eurooppaan. Kersten toimi Himmlerin ja ruotsalaisen kreivi Folke Bernadotten v\xc3\xa4lisen\xc3\xa4 yhdysmiehen\xc3\xa4 neuvotteluissa joiden tuloksena maalis-huhtikuussa 1945 tuhansia hollantilaisia, belgialaisia, norjalaisia ja tanskalaisia vapautettiin keskitysleireilt\xc3\xa4 ja kuljetettiin Ruotsiin._NEWLINE_Kersten saattoi 19. huhtikuuta 1945 juutalaisten maailmankonferenssin puheenjohtajan Norbert Mazurin Tukholmasta Berliiniin neuvottelemaan juutalaisten kohtalosta Heinrich Himmlerin kanssa. Neuvottelu tapahtui my\xc3\xb6h\xc3\xa4\xc3\xa4n y\xc3\xb6ll\xc3\xa4 Adolf Hitlerin syntym\xc3\xa4p\xc3\xa4iv\xc3\xa4n j\xc3\xa4lkeen. Paikalla olivat Mazur, Himmler ja Kersten. Lopputuloksena Himmler allekirjoitti sopimuksen, jossa lupasi j\xc3\xa4tt\xc3\xa4\xc3\xa4 keskitysleirit r\xc3\xa4j\xc3\xa4ytt\xc3\xa4m\xc3\xa4tt\xc3\xa4 ja leirien hallinnon antautuvan liittoutuneiden saapuessa. Samalla sovittiin keskitysleireilt\xc3\xa4 vapautettavan juutalaisia. Tuhat juutalaisvankia kuljetettiin Ravensbr\xc3\xbcckin keskitysleirilt\xc3\xa4 Ruotsiin._NEWLINE_Sodan j\xc3\xa4lkeen Ruotsin hallitus halusi poliittisista syist\xc3\xa4 peitell\xc3\xa4 Kerstenin osuuden juutalaisvapautuksissa ja painotti kreivi Bernadotten osuutta. Hollannin hallitukselta Kersten sai korkean kunniamerkin sodan j\xc3\xa4lkeen. Suomessa Kersten sai l\xc3\xa4\xc3\xa4kint\xc3\xb6neuvoksen arvonimen, ja Hollannista h\xc3\xa4nt\xc3\xa4 esitettiin useaan otteeseen Nobelin rauhanpalkinnon saajaksi._NEWLINE_Kersten asui sodan j\xc3\xa4lkeen L\xc3\xa4nsi-Saksassa ja Ruotsissa ja sai Ruotsin kansalaisuuden 1953. H\xc3\xa4n kuoli Saksan-vierailullaan vuonna 1960.\n_START_SECTION_\nKiistelty henkil\xc3\xb6ys\n_START_PARAGRAPH_\nTotuus Kerstenist\xc3\xa4 voi kuitenkin olla toisenlainen ja koko tarina h\xc3\xa4nest\xc3\xa4 huijausta. Arto Koskinen on tehnyt vuonna 1998 Kerstenist\xc3\xa4 dokumentin Kuka oli Felix Kersten ja vuonna 2018 podcastin Tapaus Felix Kersten, joista j\xc3\xa4lkimm\xc3\xa4isess\xc3\xa4 Kerstenin tarinaa puretaan. Arkistol\xc3\xa4hteiden perusteella tarina on muuttunut t\xc3\xa4ysin. Kaikkiin arkistoihin h\xc3\xa4nell\xc3\xa4 ja h\xc3\xa4nen kanssaan dokumenttia tehneell\xc3\xa4 John Bernsteinilla ei viel\xc3\xa4 ollut p\xc3\xa4\xc3\xa4sy\xc3\xa4._NEWLINE_Podcastissa spekuloidaan ajatuksella, ett\xc3\xa4 Kersten olisikin ollut todellisuudessa Felix Huberti. V\xc3\xa4ite on per\xc3\xa4isin saksalaiselta el\xc3\xa4kkeell\xc3\xa4 olevalta l\xc3\xa4\xc3\xa4k\xc3\xa4rilt\xc3\xa4 Werner Neussilta, joka kirjoitti aiheesta lyhyen omakustanteena julkaistun kirjan Menschenfreund und M\xc3\xb6rder (2010). Sen mukaan murhaan Saksassa syyllistynyt Huberti olisi paennut Viroon, jossa h\xc3\xa4n olisi ottanut Viron vapaussodassa kuolleen Felix Kerstenin identiteetin._NEWLINE_Neussin v\xc3\xa4ite on kuitenkin t\xc3\xa4ysin ristiriitainen professori Jorma Pohjanpalon muistelmien (1974) kanssa. Pohjanpalojen perhe yst\xc3\xa4vystyi suomea virolaisittain puhuvan Kerstenin kanssa Ikaalisissa kes\xc3\xa4ll\xc3\xa4 1920. Seuraavana kes\xc3\xa4n\xc3\xa4 Jorma Pohjanpalo vietti Kerstenin kanssa t\xc3\xa4m\xc3\xa4n vanhempien vieraana Tartossa yli puolet kes\xc3\xa4st\xc3\xa4. Seurueeseen kuuluivat my\xc3\xb6s Jorma Pohjanpalon veli Taavi, sisar Kerttu ja \xc3\xa4iti Inni. Jos Neussin v\xc3\xa4ite olisi totta, Pohjanpalojen is\xc3\xa4nt\xc3\xa4n\xc3\xa4 olisikin ollut Tartossa Felix Huberti. Silloin Kerstenin vanhemmat eiv\xc3\xa4t olisi tunnistaneet omaa poikaansa. Samalla vanhemmat olisivat jostain syyst\xc3\xa4 hyv\xc3\xa4ksyneet heille t\xc3\xa4ysin vieraan Hubertin \xe2\x80\x9dottopojakseen\xe2\x80\x9d. Vanhempien ohella Kersteni\xc3\xa4 eiv\xc3\xa4t olisi tunnistaneet my\xc3\xb6sk\xc3\xa4\xc3\xa4n heid\xc3\xa4n naapurinsa ja monet Kerstenin nuoruuden yst\xc3\xa4v\xc3\xa4t, joita Pohjanpalot tapasivat l\xc3\xa4hes kaksi kuukautta kest\xc3\xa4neen matkansa aikana.'